সুপ্রিম কোর্টের রায়ের প্রেক্ষিতে সিঙ্গুরে জমি অধিগ্রহণকে কেন্দ্র করে যখন ঘরে-বাইরে আক্রমণের মুখে প্রাক্তন মুখ্যমন্ত্রী বুদ্ধদেব ভট্টাচার্য, তখন তাঁর হয়ে প্রতি-আক্রমণে নেমে পড়লেন সিপিএমের রাজ্য সম্পাদক সূর্যকান্ত মিশ্র। রবিবার দলীয় মুখপত্রে প্রকাশিত এক উত্তর সম্পাদকীয়তে সিপিএমের রাজ্য সম্পাদক লিখেছেন, ‘অধিগ্রহণ প্রক্রিয়ায় ত্রুটি-বিচ্যুতি থাকবে না, এমন দাবি করা অবাস্তব’।
সুপ্রিম কোর্টের রায় বার হওয়ার পরই সিঙ্গুর নিয়ে রাজ্যজুড়ে ফের প্রবল সমালোচনার মুখে পড়েছেন প্রাক্তন মুখ্যমন্ত্রী। সোশ্যাল মিডিয়ায় তৃণমূল কর্মী-সমর্থকদের নানারকম ‘পোস্ট’ তো আছেই। সরাসরি নাম না করলেও বুদ্ধকে কটাক্ষ করতে ছাড়েননি শাসকদলের নেতা-মন্ত্রীরাও। এরই মধ্যে রাজ্য সিপিএমের অস্বস্তি দ্বিগুণ করেছে পলিটব্যুরোর বিবৃতি। গত শুক্রবার বিবৃতি প্রকাশ করে পলিটব্যুরোর তরফে বলা হয়, ‘জমি অধিগ্রহণের সময় কিছু ভুল রাজনীতিক ও প্রশাসনিক সিদ্ধান্ত নেওয়া হয়েছিল! ২০১১ সালের বিধানসভা নির্বাচনে যার মূল্য চোকাতে হয়েছিল’। পলিটব্যুরো ‘ভুল প্রশাসনিক’ সিদ্ধান্তের দায় যে বুদ্ধের ঘাড়েই চাপাতে চায়, তা ওই বিবৃতি থেকেই স্পষ্ট। যার প্রেক্ষিতে এদিন এক সিপিএম নেতা বলেন, ‘‘যতটা না বিরোধীদের, তার থেকে অনেক বেশি দলের পলিটব্যুরো নেতৃত্বকে বার্তা দিতে চেয়েছেন সূর্য’দা। সে জন্যই দলীয় মুখপত্রে এই নিবন্ধ।’’
ঘটনাচক্রে, পলিটব্যুরোর বিবৃতির পরেই এদিন দলীয় মুখপত্রে সূর্যের এই উত্তর সম্পাদকীয়। সিপিএমের অভ্যন্তরীণ রাজনীতির নিরিখে যা অত্যন্ত তাৎপর্যপূর্ণ। সিঙ্গুর প্রশ্নে বাম সরকারের সমালোচকদের উদ্দেশে সিপিএমের রাজ্য সম্পাদক লিখেছেন, ‘কফিনে শেষ পেরেক পোঁতা এখনও যায়নি’। তাঁর ব্যাখ্যা, অনিচ্ছুক কৃষকদের জমি ফেরানোর জন্য তৃণমূল সরকারের তৈরি সিঙ্গুর আইন সংক্রান্ত মামলা এখনও সুপ্রিম কোর্টে বিচারাধীন’। জমি অধিগ্রহণে সরকারের ভূমিকা থাকার পক্ষে সওয়াল করে সূর্য লিখেছেন, ‘কৃষকদের কি জমি হাঙরের মুখে ছেড়ে দেওয়া হবে? মুখ্যমন্ত্রীর সিঙ্গুর উৎসবে জমির মাফিয়া, সিন্ডিকেট, প্রোমোটারি বাণিজ্য, বেসরকারি শিক্ষা স্বাস্থ্য প্রতিষ্ঠানগুলির বাণিজ্যিক মালিকদের সহর্ষ আস্ফালন দেখা যাচ্ছে। সেটা কি নজরে পড়ছে না? আস্ফালনকারীদের মধ্যে শাসকদলের কেষ্টবিষ্টুরা রয়েছেন, মন্ত্রীসান্ত্রীরা আছেন, আছেন ভাই-ভাইপোরাও!’’
মুখ্যমন্ত্রী মমতা বন্দ্যোপাধ্যায়ের পাশাপাশি ‘ভোল’ বদলানো একদা বাম-দরদীদেরও ছেড়ে কথা বলেননি সিপিএমের রাজ্য সম্পাদক। তিনি লিখেছেন, ‘সিঙ্গুর নিয়ে ১৮০ ডিগ্রি ভোল বদলে এখন অনেকে অনেক কিছু বলছেন। তখন তাঁরা কে কী বলেছিলেন, তার বিস্তারিত উল্লেখ এখানে কুলোবে না। অতএব যে যা বলতে চান বলুন। আমরা গিরগিটি নই’। প্রসঙ্গত, সিঙ্গুর মামলার রায় বেরনোর পরে বামফ্রন্টের কয়েকজন শরিকনেতা নাম-না করে প্রাক্তন মুখ্যমন্ত্রী এবং তাঁর সরকারের শিল্পমন্ত্রী নিরুপম সেনকে কটাক্ষ করেছেন। ওই শরিক নেতাদের নাম না করে সূর্য লিখেছেন ‘সাধু সাবধান’!